b"\n_START_ARTICLE_\nAigua de mar (llibre)\n_START_SECTION_\nHist\xc3\xb2ria\n_START_PARAGRAPH_\nLes cinc primers narracions, \xc2\xabBodeg\xc3\xb3 amb peixos\xc2\xbb, \xc2\xabUn viatge frustrat\xc2\xbb, \xc2\xabDerelictes\xc2\xbb, \xc2\xabUn de Begur\xc2\xbb i \xc2\xabEl coral i els coralers\xc2\xbb, estaven inclosos al llibre Aigua salada, publicat el 1956 per l'Editorial Selecta. Els quatre seg\xc3\xbcents, \xc2\xabPa i ra\xc3\xafm\xc2\xbb, \xc2\xabContraban\xc2\xbb, \xc2\xabEn mar\xc2\xbb i \xc2\xabAn\xc3\xa0lisis d'uns naufragis\xc2\xbb, formaven l'obra Mar de Mestral (1956)._NEWLINE_Tanmateix, aquestes narracions ja havien estat incloses anteriorment a altres reculls: \xc2\xabBodeg\xc3\xb3 amb peixos\xc2\xbb i \xc2\xabUn viatge frustrat\xc2\xbb formava part de Bodeg\xc3\xb3 amb peixos (1950); \xc2\xabDerelictes\xc2\xbb estava incl\xc3\xb2s a Vent de garb\xc3\xad (1952); \xc2\xabUn de Begur\xc2\xbb, a Coses vistes (1949); \xc2\xabEl coral i els coralers\xc2\xbb, a Contraban (1954); \xc2\xabPa i ra\xc3\xafm\xc2\xbb, a Pa i ra\xc3\xafm (1951); \xc2\xabContraban\xc2\xbb, a Contraban i \xc2\xabEn mar\xc2\xbb estava incl\xc3\xb2s a Vent de garb\xc3\xad._NEWLINE_El 1980 Edicions 62 public\xc3\xa0 Contraban i altres narracions (dins la col\xc2\xb7lecci\xc3\xb3 Les millors obres de la literatura catalana) amb alguns relats d'Aigua de mar (\xc2\xabUn de Begur\xc2\xbb, \xc2\xabPa i ra\xc3\xafm\xc2\xbb i \xc2\xabContraban\xc2\xbb) i dos m\xc3\xa9s de La vida amarga (\xc2\xabUna aventura al Canal\xc2\xbb i \xc2\xabPensi\xc3\xb3 a Cambridge Street\xc2\xbb). El 2009 va sortir a la venda una nova edici\xc3\xb3 del relat \xc2\xabContraban\xc2\xbb amb lletra gran de manera que la lectura fos accessible a totes aquelles persones que tenen dificultats per llegir la tipografia convencional per motius diversos. El 2011 la mateix editorial public\xc3\xa0 una selecci\xc3\xb3 de les narracions de Josep Pla presents a Aigua de mar que inclou \xc2\xabBodeg\xc3\xb3 amb peixos\xc2\xbb, \xc2\xabUn viatge frustrat\xc2\xbb, \xc2\xabUn de Begur\xc2\xbb, \xc2\xabPa i ra\xc3\xafm\xc2\xbb, \xc2\xabContraban\xc2\xbb i \xc2\xabEn mar\xc2\xbb.\n_START_SECTION_\nTraduccions\n_START_PARAGRAPH_\nEl 2010 l'editorial parisenca Autrement va publicar en franc\xc3\xa8s la narraci\xc3\xb3 \xc2\xabPa i ra\xc3\xafm\xc2\xbb, inclosa dins aquest volum de l'Obra Completa de Josep Pla, sota el t\xc3\xadtol Pain et Raisin. El desembre de 2012 la traductora Jaroslava Mare\xc5\xa1ov\xc3\xa1 va publicar la traducci\xc3\xb3 al txec d'un fragment d'\xc2\xabEn mar\xc2\xbb."